text: Obertes les inscripcions per la 20a Caminada de Primavera Abrera-Montserrat que es farà el 14 d'abril
  Des d'aquest matí ja es poden fer les inscripcions de la vintena Caminada de Primavera, que un any més organitza l'Ajuntament amb la col•laboració d'entitats com el Centre Excursionista d'Abrera, Club d'Eports de Muntanya Can Villalba i Protecció Civil d'Abrera i que enguany tindrà lloc el diumenge 14 d'abril.
  Les inscripcions es poden fer a través del web municipal, ajuntamentabrera.cat, fent clic aquí, o també a la recepció del Centre Aquàtic Municipal (CAM) tots els dies en horari d'atenció al públic, és a dir, de dilluns a divendres de 7.00 a 22.00 hores, dissabtes de 09.00 a 20.00 hores i diumenges de 10.00 a 14.00 hores.
  Els menors de 18 anys hauran de lliurar una autorització paterna - materna (veure pdf) per poder participar-hi. L'últim dia d'inscripció serà el dimarts 9 d'abril o quan s'arribi al màxim d'inscrits ja que les places són limitades a 500 persones. La caminada és una activitat oberta a tothom i els menors de 18 anys hauran de lliurar una autorització paterna o materna per poder participar-hi.
  La caminada arrencarà el diumenge 14 d'abril a les set del matí des de davant el Pavelló Esportiu Municipal i finalitzarà al Monestir de Montserrat, passant pels municipis d'Esparreguera i Collbató, amb diferents controls de pas. Es farà una petita aturada a la plaça de l'Era de Collbató per tal de fer un petit àpat i des de l'organització es recorda que no es tracta d'una cursa ni una competició, per la qual cosa, no hi ha ni categories ni classificacions.
  També s'aconsella als participants portar calçat i roba adient, un àpat, com a mínim, i aigua suficient per a tota la caminada. A tots els participants se'ls hi farà entrega d'una ampolla d'aigua a la sortida i una samarreta commemorativa a l'arribada.
  Per a l'organització de la caminada també es compta amb el suport de la Diputació de Barcelona i la col·laboració del Patronat de la Muntanya de Montserrat i l'empresa Ivsiberica.